જયારે તમે સામે વાળી વ્યક્તિને તેની રીતે પ્રેમ કરો છો ત્યારે તમે તેને ખુશી, આનંદ અને એક સલામતીની ભાવનાથી ભરી દો છો. અને ત્યારબાદ કઈક અદ્દભુત ઘટના ઘટે છે. તમે જેને જેનાંથી ભરી દીધા હોય, તે જ વસ્તુ તેમનાં તરફથી વહીને પાછી તમને મળે છે. આ પ્રેમનો માર્ગ છે. જો તમે ખરેખર પ્રેમ કરતાં હશો, તો તમને વળતો પ્રેમ મળશે જ. શરત ફક્ત એટલી જ છે કે પ્રેમની શરત સંતોષવાની છે. અને તે છે, પ્રેમ કરવો એટલે સામે વાળી વ્યક્તિની એવી રીતે કાળજી કરવી જેવી રીતે તે ઇચ્છતી હોય. તેમને જો સ્પગેટી ભાવતી હોય અને તમે તેમને કોઈ એશિયન રેસ્ટોરન્ટમાં નુડલ્સ ખાવા માટે લઇ જાવ, તો તે પ્રેમ નથી.